太白仙人下岷峨謠
作者：王夢應
朝代：宋

paragraphs: 太白仙人下岷峨，飛凌素烟紫瓊珂。
天風萬里吹銀河，手挼瑶草光逶迤。
琅琅太清綠雲欹，下弄倒影笑羲娥。
錦袍淋漓金叵羅，醉圍嬋娟玉顔酡。
金庭昔日乘鸞過，不肯上天著朝靴。
下界弱水飛塵多，公爲星精辟兵戈。
願見瀛海秋澄波，綠鬢纚纚吞天和，後天不老公所哦。